በገንዘብ የማይለካው ዘርፈ ብዙው በጎ ፈቃደኝነት
አንጸባራቂ ጃኬት የለበሱ ወጣቶች በአዲስ አበባ ከተማ መስቀልኛ መንገዶች መሀል ቆመው ተሽከርካሪዎችንና እግረኞችን በየተራ ሲያስተላልፉ መመልከት ተለምዷል፡፡ በቅርቡ በመርካቶ አውቶቡስ ተራ ያስተዋልኩት ደግሞ ከዚህ ይለያል፡፡ ወጣቶቹ መስቀለኛ መንገድ ላይ ቆመው እግረኞችን አስቁመው ያነጋግራሉ፤ከዚያም መንገድ ዳር ወደ ተተከለው ድንኳን ይወስዳሉ፡፡ ይህ ድርጊታቸው ትኩረቴን ሳበው፤ መንገደኞቹን ለምን ወደድንኳኖቹ እንደሚወስዱም ለማወቅ ጉጉት አደረብኝና ወደ ድንኳኑ ውስጥ አማተርኩ፡፡በአነስተኛዋ ድንኳን ውስጥ ሰዎች ደም ሲለግሱ አየኋቸው። በዚህም ወጣቶቹ መንገደኞች ደም እንዲለገሱ እያስተባበሩ መሆናቸውን ተረዳሁ። ስለጉዳዩ ካነጋገርኳቸው መካከል ወጣት መሰለ መኮንን አንዱ ነው፡፡ እንደ እርሱ ገለጻ፣ የእንጨት ሥራ ባለሙያ ነው፡፡ እርሱና አጋሮቹ ህብረተሰቡን በማሳመን ደም እንዲለግሱ እያደረጉ ነው፡፡በሥፍራውም አንድ ወር ሆኗቸዋል፡፡ ከመካከላቸው የተወሰኑት ለተማሪዎች አስፈላጊ የሆኑ ደብተር፣ እስክሪቢቶና እርሳስ በማሰባሰብ፤ ገሚሶቹ ደግሞ የአቅመ ደካማዎችንና የተቸገሩ ሰዎችን ቤቶች በማደስ ያገለግላሉ። ሰባተኛ አካባቢ ያገኘሁት ወጣት ተመስገን ታደለም በአገልግሎቱ የትራፊክ ፍሰቱ የተሳለጠ እንዲሆንና መንገደኞችንም ለመርዳት በማሰብ እያገለገለ እንደሆነ ይናገራል፡፡ እንዲሁም የአረጋውያንና የአቅመ ደካሞችን ቤት ከማደስ በተጨማሪ በመርካቶ አውቶቡስ መናኸሪያ ደግሞ ደም ማስለገስ ላይ ሰዎችን በማስተባበር ከመሰሎቹ ጋር እየሰራ መሆኑን ያስረዳል።እስከ ነሐሴ 10 ቀን ድረስ 2ሺ850 ሰዎች ደም መለገሳቸውንና በአማኑኤል ሆስፒታልም በበጎ ፍቃድ አገልግሎት ወጣቶች በመሳተፍ ታካሚዎችን በማስተናገድ እና አዳራሹን በማፅዳት ሠራተኞችን እያገዙ እንደሆነም ይጠቁማል። ‹‹የበጎ አገልግሎት መስጠት ከጀመርን ሦስት ዓመት ይሆነናል፡፡›› የሚለው ወጣት ተመስገን፣ ‹‹በአገልግሎቱ በተለይ አቅመ ደካማ የሆኑ ሰዎችን እንዲሁም ተማሪዎችን መኪና አስቁመን ሳይጋፉ ሥርዓታቸውንና ሕጋቸውን ጠብቀው እንዲሄዱ እናደርጋለን። ከአደጋ እንጠብቃቸዋልን፡፡›› ሲል ይናገራል። ‹‹ማኅበረሰቡ የመሥራት ፍላጎት እንዳለን በማየት በጉልበት፣ በገንዘብና በሞራል እየደገፈንና እያበረታታን ነው። በአራዳ የደጃች ውቤ ሰፈር ነዋሪ የሆነችው ወጣት ዘሪቱ ዓለሙ ከበጎ አድራጊ ወጣቶች ጋር በአራዳ ባቡር ጣቢያ ቲኬት ለመቆጣጠር ከሰዓት በኋላ ገብታ ከምሽቱ አንድ ሰዓት ትወጣለች።በበጎ ፈቃደኝነት ዘጠኝ ወራት አገልግላለች። እርሷ እንደምትለው የትራንስፖርት አገልግሎት ተጠቃሚ የሆኑ አንዳንድ አካላት ቀኑ ባለፈ ወይም በተጠቀሙበት ቲኬት ለመሄድ ሲሞክሩ ይስተዋላሉ፡፡ ወደ ባቡር መሳፈሪያው ሊገቡ ሲሉም ስለሚቆጣጠሯቸው ተመልሰው ይገዛሉ። አንፀባራቂ ልብሳቸውን ከሩቁ አይተው ተመልሰው ቲኬት ቆርጠው የሚገቡ ተሳፋሪዎች አሉ።አገልግሎቱን የጀመሩ አካባቢ ብዙ ሰዎች ትኬት ሳይቆርጡ በተለይ ከአንድ ሰዓት በኋላ ለመሳፈር ይሞክሩ ነበር ። በየካ ክፍለ ከተማ የፈረንሳይ ለጋሲዮን ነዋሪው ወጣት ፀጋዬ ፀሐዬ የትራፊክ አስተናባሪነት በበጎ ፍቃድ መሥራት ከጀመረ ሦስት ዓመት አስቆጥሯል።በስድስት ኪሎ እና መስቀል አደባባይ እስጢፋኖስ አካባቢ ከጠዋት አንድ ሰዓት እስከ ሦስት ሰዓት ይሠራል።መደበኛ ሥራውን ከሰዓት በሻይ ቤት ውስጥ በ‘ባሬስታነት’ እንደሚሠራና በበጎ አገልግሎቱ በቀን የሳሙና አበል ታስቦ በወር እንደሚቀበል ጠቅሶ፤ ‹‹የምንሠራው ከምናገኘው ገንዘብ ይልቅ የመንፈስ እርካታ ስለሚበልጥ ነው፡፡›› ሲል ይናገራል። ‹‹በተለያዩ አካባቢዎች ያነጋገርናቸው ወጣቶች ክረምቱን በአልባሌ ቦታ ከማሳለፍና በሱሰኝነት ከመጠመድ ርቀው ዜጎችን ቢያገለግሉ ህዝብና ሀገርን ያተርፋሉ፤ ወጣቶችም የህሊና እርካታ ያገኛሉ፡፡›› ሲሉ ይናገራሉ። የአዲስ አበባ የበጎ ፈቃድ አገልግሎት ማስተባበሪያ ዳይሬክተር አቶ አክሊሉ ትዕዛዙ በበኩላቸው፤ ሁሉንም ማህበር ያቀፈ የበጎ ፈቃድ አገልግሎት እየተከናወነ ነው ያለው፡፡ በመዲናዋ የበጋና የክረምት የበጎ ፍቃድ ፓኬጆች አሉ። ክረምት ላይ በርካታ ወጣቶችና የዩኒቨርሲቲ ተማሪዎች አልባሌ ቦታ እንዳይውሉ ማኅበረሰባቸውን የሚጠቅሙበት መርሐግብር ታሳቢ ተደርጎ እየተቀረጸ ነው። በዚህም የማኅበረሰቡን የአኗኗር ልምድ እና ዘዬ ይማሩበታል፤ ያላቸውን ቁርኝነትም ያጠናክረዋል።እንደ አቶ አክሊሉ ገለፃ፤ በበጎ ፈቃድ አገልግሎቱ ትምህርትና ሥልጠና ከ5ኛ ክፍል እስከ 10ኛ ክፍል የማጠናከሪያ ትምህርት፣ በሁለት ወር የአይ.ሲ.ቲ መሠረታዊ የኮምፒዩተር ሥልጠና እንዲሁም ቲዓትሪካል አርት በሲኒማ ድርሰት አጻጻፍ የተለያዩ ሥልጠናዎች ይሰጣሉ።ከዚህ ጎን ለጎን ወደ ስድስት የስፖርት ዓይነቶች በክረምት ሥልጠና ይሰጣል።ከአካባቢ ልማት ጥበቃ ጋር ተያይዞ በመንገድ አካፋዮች፣ በትቦ ጠረጋ፣ በጽዳት ፕሮግራም በርካታ ወጣቶች ይሳተፋሉ፤ የችግኝ ተከላ፣ አካባቢ ጥበቃ እንዲሁም የመንገድ ትራፊክ ደህንነትም ተጠቃሽ ነው። በመዲናዋ በሥራ መውጫና መግቢያ 131 አደባባዮችና መስቀለኛ መንገዶችን በመለየት 3ሺ100 በላይ በጎ ፈቃደኞችን በማሰማራት በመግቢያና በሥራ መውጫ ላይ የትራፊክ ፍሰቱን እያስተናበሩ ይቆያሉ። በተጨማሪም የእግረኞችን የመንገድና የትራፊክ መብራት አጠቃቀም ላይ ግንዛቤ የሚፈጠርበት የበጎ ፍቃድ አገልግሎት እየተሠራ መሆኑን ተናግረዋል።‹‹በደም ልገሳ ፕሮግራሙ ባለን መረጃ ከአምናው በተሻለ ከ14ሺ550 በጎ ፈቃደኞች ደም ለግሰዋል። ሰዎች ደም የመለገስ ግንዛቤያቸውም እየሰፋ መጥቷል፡፡ የአንድ ሺ አረጋውያንን ቤቶች አድሰን በአዲሱ ዓመት እናስረክባለን በሚል አቅደን ወደ 750 የሚሆኑ ቤቶች በመጠናቀቃቸው ለማስረከብ ችለናል፡፡ለዚህም በርካታ ባለሀብቶች፣ አትሌቶችና በአብሮ አደግነት በየቦታው ያሉ የተደራጁ ልጆች በበጎ ፍቃዱ ተባብረው ተሳታፊ ሆነዋል፡፡›› ሲሉ ገልፀዋል። ‹‹ሰብዓዊ አገልግሎት ከአምናው ለየት የሚያደርገው 388 የመንግሥት ትምህርት ቤቶች እየታደሱ መሆኑንና ወደ 4ነጥብ 5ሚሊዮን ደብተሮችም በመሰብሰቡ ነው፡፡›› ሲሉ አቶ አክሊሉ አስረድተዋል።‹‹በመንግሥት 12 ሆስፒታሎች ላይ አንድ ሺ በጎ ፈቃደኛ የዩኒቨርሲቲ ተማሪዎች ከሁለተኛ ዓመት ጀምሮ እየተሳተፉበት ነው፡፡›› የሚሉት አቶ አክሊሉ፣ አቅመ ደካሞችን በመርዳት ሰልፍ በማስያዝ የሆስፒታሉን ግቢና አካባቢ በማፅዳት እንዲሁም በመጠገን እየተባበሩ ነው።›› ሲሉ ተናግረው፤ የአይ.ሲ.ቲ ተማሪዎችም ጥቁር አንበሳ ሆስፒታል የካርድ ክፍል ሲስተሙ በሶፍት ኮፒ እንዲሆን በማድረግ ማሻሻላቸውን እንዲሁም በተመሳሳይ ጳውሎስ ሆስፒታል ከ10 ዓመት በፊት የተዘጋ ድረ ገፅ እንደገና እንዲሠራ ያደረጉ በጎ ፍቃደኞች መኖራቸውን አመልክተዋል፡፡ታማሚና አስታማሚው ብቻ ሳይሆን የህክምና ዶክተሮቹም የበለጠ መነሳሳት እንደተሰማቸውም ነው የሚያስረዱት፡፡አዲስ
ዘመን ነሀሴ 14/2011 ኃይለማርያም ወንድሙ